**Maksātnespējas procesa administratorei**

**/Administrators/**

Paziņošanai e-adresē

**Par maksātnespējas procesa administratores /Administrators/ rīcību /pers. A/ maksātnespējas procesā**

Ar /tiesas nosaukums/ (šobrīd – /tiesas nosaukums/) /datums/ spriedumu lietā /lietas numurs/ pasludināts /pers. A/ (turpmāk – Parādnieks) maksātnespējas process un par Parādnieka maksātnespējas procesa administratoru (turpmāk – administrators) iecelta /Administrators/, /amata apliecības numurs/, (turpmāk – Administratore). Ar /tiesas nosaukums/ /datums/ lēmumu Parādnieka maksātnespējas process izbeigts.

Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.

Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp administratoru uzraudzību.

Pamatojoties uz Maksātnespējas likuma 174.1 panta 1. punktu, Maksātnespējas kontroles dienests veica neklātienes tematisko pārbaudi par Administratores rīcību ar naudas līdzekļiem Parādnieka maksātnespējas procesā un konstatēja normatīvo aktu pārkāpumus.

**[1] Par Administratores rīcību ar Parādnieka naudas līdzekļiem.**

Ar Maksātnespējas kontroles dienesta 2024. gada 8. jūnija lēmumu /lēmuma numurs/ Administratorei uzlikts tiesiskais pienākums iesniegt AS "SEB banka" konta /konta numurs/ (turpmāk – Konts) pārskatu, kas izmantots Parādnieka maksātnespējas procesā. Maksātnespējas kontroles dienestā tas saņemts 2024. gada 9. jūlijā.

[1.1] Attiecībā uz Kontā veiktajām transakcijām norādāms turpmākais.

[1.1.1] Uz /datums/, proti, brīdī, kad pasludināts Parādnieka maksātnespējas process, Konta sākuma atlikums bija 2,58 *euro* un līdz 2021. gada 15. decembrim, kad uzsākta Parādnieka ieķīlātā nekustamā īpašuma (beztermiņa lietošanas tiesības uz atklāto autostāvvietu Nr. 184) izsole, būtiskas transakcijas Kontā nenotika.

2021. gada 15. decembrī /pers. B/ iemaksāja Kontā izsoles nodrošinājuma maksu 430 *euro*, savukārt 2022. gada 15. janvārī iemaksāja Kontā pirkuma maksu 5870 *euro* (kopā 6300 *euro*). Pārējiem solītājiem izsoles nodrošinājuma maksa atgriezta 2022. gada 17. janvārī. Savukārt 2022. gada 20. janvārī ar Parādnieka maksātnespējas procesu nesaistītajai /SIA "Nosaukums A"/ veikts pārskaitījums 4000 *euro* apmērā. Minētais maksājums veikts pirms tika veikts norēķins ar nodrošināto kreditoru vai veiktas citas iemaksas kontā, kas attaisnotu šīs summas izlietojumu. Tāpat 2022. gada 25. janvārī veikts pirkums 650 *euro* apmērā.

Norēķins ar nodrošināto kreditoru /SIA "Nosaukums B"/ 2700,17 *euro* (nodrošinātās prasījuma summas apmērs, atlikusī summa pienācās nenodrošinātajiem kreditoriem) veikts 2022. gada 4. aprīlī.

[1.1.2] Sākot ar 2022. gada 21. februāri Kontā skaitītas nodrošinājuma maksas saistībā ar Parādnieka ieķīlātā nekustamā īpašuma /adrese/, izsoli. 2022. gada 8. aprīlī izsoles uzvarētājs /SIA "Nosaukums C"/ iemaksāja visas atlikušās summas, tai skaitā, atlikušo pirkuma maksu 14 400 *euro* apmērā (ieskaitot izsoles nodrošinājuma maksu, kas ieskaitīta 2022. gada 21. februārī, kopā 16 000 *euro*).

Pirms norēķināšanās ar nodrošināto kreditoru par minētā nekustamā īpašuma pārdošanu, 2022. gada 20. aprīlī no Konta apmaksāts /skolas nosaukums/ rēķins 5900 *euro* apmērā, 2022. gada 25. aprīlī veikts pirkums 1352,95 *euro* apmērā, 2022. gada 6. jūnijā veikts naudas pārskaitījums uz Administratores personīgo norēķinu kontu 4000 *euro* apmērā un 2022. gada 14. jūnijā uz /"Nosaukums D"/ norēķinu kontu – 2000 *euro* apmērā. Kontā ir konstatēti arī vairāki citi pārskaitījumi mazāki par 1000 *euro*, kas nav saistāmi ar Parādnieka maksātnespējas procesu. Šajā periodā Administratore nav veikusi iemaksas Kontā no saviem norēķinu kontiem vai saņēmusi naudas līdzekļus no citiem avotiem, kas attaisnotu minēto summu izlietojumu ar Parādnieka maksātnespējas procesu nesaistītu maksājumu veikšanu.

Uz 2022. gada 30. septembri Konta atlikums bija 72,89 *euro*. Savukārt norēķins ar nodrošināto kreditoru /SIA "Nosaukums B"/ 11 618,32 *euro* apmērā par minētā īpašuma pārdošanu veikts 2023. gada 20. jūlijā. Pirms naudas līdzekļu 11 618,32 *euro* pārskaitīšanas nodrošinātajam kreditoram, Kontā veiktas naudas līdzekļu iemaksas no Administratores personīgā norēķinu konta kopsummā 16 200 *euro* apmērā. Arī pirms atlikušo naudas līdzekļu pārskaitīšanas Parādnieka nenodrošinātajiem kreditoriem un maksātnespējas procesa izmaksu segšanas kopsummā 7890,31 *euro* apmērā, Kontā 2024. gada 11. martā un 12. martā veiktas naudas līdzekļu iemaksas kopā 8000 *euro* apmērā.

[1.2] Ievērojot minēto, Maksātnespējas kontroles dienests 2024. gada 8. augustā, cita starpā, lūdza Administratorei sniegt paskaidrojumus, uz kāda tiesiska pamata izsolēs iegūtie naudas līdzekļi izmantoti ar maksātnespējas procesu nesaistītu maksājumu veikšanai, nevis saglabāti Kontā un izlietoti likumā noteiktajā kārtībā.

Maksātnespējas kontroles dienestā saņemti[[1]](#footnote-1) Administratores 2024. gada 21. augusta paskaidrojumi /paskaidrojumu numurs/ (turpmāk – Paskaidrojumi).

Administratore norāda, ka viņas birojā ir nodarbināts palīgs, kas palīdz sagatavot dažādus dokumentus, tai skaitā arī Parādnieka maksātnespējas procesā. Konkrētajā gadījumā palīgs, sagatavojot paziņojumus šajā procesā, kļūdaini atstājis dokumentos Konta numuru. Konts sākotnēji bija atvērts citam maksātnespējas procesam, kas jau sen izbeigts un kuru Administratore nebija slēgusi un turpināja lietot norēķinu vajadzībām. Administratore šo kļūdu paziņojumos nebija pamanījusi. Administratore nožēlo, ka pieļāva šo kļūdu un to laboja, 2024. gada martā pārvedot Parādnieka attiecīgos naudas līdzekļus uz šim procesam atvērto norēķinu kontu. Turpmākās izmaksas kreditoriem veiktas jau no šī konta.

Administratore norāda, ka laika periodā no 2022. gada 1. oktobra līdz 2024. gada 29. aprīlim savu izdevumu segšanai Kontā veiktas iemaksas kopā 136 242,11 *euro* apmērā no savas saimnieciskās darbības, t. i, /"Nosaukums D"/ ieņēmumiem, un no sava privātā norēķinu konta. Secināms, ka Administratore regulāri papildināja Kontu ar saviem naudas līdzekļiem, lai nodrošinātu Konta atlikuma uzturēšanu, tai skaitā, lai tajā būtu līdzekļi savu izdevumu un nodokļu segšanai. Minētais liecina, ka Administratorei bija un ir savi finanšu līdzekļi savu izdevumu segšanai. Parādnieka maksātnespēja procesā Kontā ieskaitītie līdzekļi bija būtiski mazāki kā Administratores ieskaitītie. Parādnieka maksātnespējas process jau ir pabeigts, kreditori un izsoļu dalībnieki visus sev pienākošos naudas līdzekļus ir saņēmuši, iebildumi par to nav saņemti.

**Izvērtējot Maksātnespējas kontroles dienesta rīcībā esošo informāciju un Administratores sniegtos Paskaidrojumus, secināms turpmāk minētais.**

**[2] Par Administratores rīcību ar Parādnieka naudas līdzekļiem.**

[2.1] Saskaņā ar Maksātnespējas likuma 137. panta 1. punktu administrators atver uz sava vārda kontu kredītiestādē kreditoru prasījumu apmierināšanai bankrota procedūras ietvaros, ja administratoram tiek nodoti naudas līdzekļi saskaņā ar šā likuma 139. panta 2. punktu vai parādnieka maksātnespējas procesa ietvaros ir paredzēta mantas pārdošana.

Parādnieka maksātnespējas procesā pārdota manta un ar mantas pārdošanu saistītie naudas līdzekļi, proti, nodrošinājuma maksas, pirkuma samaksas un nodevas, ieskaitīti Kontā. Administratore nenoliedz, ka Kontu izmantojusi arī savām vajadzībām.

Neskatoties uz to, ka maksātnespējas procesa vajadzībām Konts tiek atvērts uz administratora vārda, nav pieļaujams, ka tas tiek izmantots arī administratora personīgajiem darījumiem. No minētās tiesību normas izriet, ka konts nepieciešams maksātnespējas procesa nodrošināšanai. Fiziskās personas maksātnespējas procesa ietvaros administrators veic visa veida darbības ar naudas līdzekļiem, izmantojot tikai konkrēti šim mērķim paredzētu norēķinu kontu. Pretējā gadījumā netiek nodrošināta administratora veikto darbību, kas saistītas ar parādnieka naudas līdzekļu pārvaldību, caurskatāmība, tai skaitā, iespēja izsekot naudas plūsmai. Konkrētajā gadījumā šādas rīcības rezultātā tika kavēta arī Maksātnespējas kontroles dienesta uzraudzības funkciju izpilde, jo netika nodrošināta iespēja savlaicīgi iepazīties ar Konta pārskatu. Līdz ar to netika nodrošināta uzticamība Administratores veiktajām darbībām maksātnespējas procesa ietvaros un liegta iespēja pārliecināties par naudas līdzekļu izlietošanas tiesiskumu. Rezultātā tika pieņemts lēmums, par minēto rīcību atzīstot pārkāpumu, un uzlikts tiesiskais pienākums iesniegt Konta pārskatu.

Maksātnespējas kontroles dienests kritiski vērtē Paskaidrojumos norādīto, ka Administratores Konts Parādnieka maksātnespējas procesa vajadzībām izmantots kļūdas dēļ. Parādnieka maksātnespējas procesā par mantas pārdošanu iegūti naudas līdzekļi 22 300 *euro* apmērā. Ņemot vērā, ka pirms tam Konta apgrozījums bija dažu *euro* apmērā, ir maz ticams, ka Administratore, veicot savus personīgos norēķinus, tai skaitā, internetbankā, nepamanīja šo naudas līdzekļu izcelsmi. Gadījumā, ja tika pieļauta kļūda, tad to bija iespējams savlaicīgi novērst, pārskaitot šo naudu uz attiecīgo kontu.

Tāpat apstāklis, ka kļūdas pieļāvis Administratores palīgs, neattaisno Administratores rīcību ar Parādnieka naudas līdzekļiem. Administratorei bija pienākums pārliecināties, ka maksātnespējas procesā tiek izmantots pareizs norēķinu konts.

Saskaņā ar Maksātnespējas procesa 26. panta otro daļu administrators nodrošina efektīvu un likumīgu juridiskās personas maksātnespējas procesa un fiziskās personas maksātnespējas procesa norisi un mērķu sasniegšanu.

No jēdziena ''likumīgs'' secināms, ka administratoram maksātnespējas procesā jādarbojas ar normatīvajiem aktiem piešķirto pilnvaru ietvaros, nodrošinot savas darbības atbilstību spēkā esošajiem normatīvajiem aktiem, turklāt, ne tikai atsevišķiem normatīvo aktu noteikumiem, bet arī tiesību sistēmai kopumā, kā arī likuma mērķim

Līdz ar to atzīstams, ka Administratorei nebija tiesības Parādnieka maksātnespējas procesā izmantot norēķinu kontu, kas tiek izmantots savām personīgajām vajadzībām. Secināms, ka ar savu rīcību Administratore ir pārkāpusi Maksātnespējas likuma 26. panta otro daļu kopsakarā ar 137. panta 1. punktu.

[2.2] Attiecībā uz Administratores rīcību, izmantojot Parādnieka maksātnespējas procesā saņemtos naudas līdzekļus ar maksātnespējas procesiem nesaistītu maksājumu veikšanai, secināms turpmākais.

Atbilstoši Maksātnespējas likuma 143. panta pirmajai daļai uz parādnieka mantu un tās pārvaldīšanas kārtību ir attiecināmi šā likuma XVI nodaļā ietvertie noteikumi, ciktāl šajā sadaļā nav noteikts citādi.

Maksātnespējas likuma 95. panta otrajā daļā noteikts, ka administrators pārvalda parādnieka mantu, veic pasākumus tās atgūšanai un rīkojas ar šo mantu šajā likumā noteikto pilnvaru ietvaros. Maksātnespējas likuma 95. panta trešā daļa noteic, ka administrators pārvalda mantu kā krietns un rūpīgs saimnieks.

Neskatoties uz to, ka maksātnespējas procesa vajadzībām konts tiek atvērts uz administratora vārda, naudas līdzekļi, kas saņemti bankrota procedūras laikā uz šo administratora atvērto kontu, ir parādniekam piederoša manta. Naudas līdzekļi uzticēti administratoram kā tiesas ieceltajai amatpersonai un administrators ar tiem rīkojas kā pārvaldnieks tikai likumā noteikto pilnvaru robežās, proti, lai no kontā esošiem naudas līdzekļiem segtu kreditoru prasījumus, administratora atlīdzību Maksātnespējas likuma 171. pantā paredzētajā apmērā un maksātnespējas procesa izmaksas saskaņā ar Maksātnespējas likuma 172. panta noteikumiem. Maksātnespējas likums nepiešķir administratoram jebkādu rīcības brīvību ar parādnieka naudas līdzekļiem.

Kritiski vērtējams Paskaidrojumos norādītais, ka Administratore papildinājusi Kontu arī ar saviem naudas līdzekļiem. Pārbaudot naudas plūsmu Kontā, var izsekot, ka Parādnieka maksātnespējas procesā iegūtie naudas līdzekļi tika izmantoti citiem mērķiem, tai skaitā, pārskaitot Parādnieka naudas līdzekļus uz savu privāto kontu, kas liecina par mantisku ieinteresētību.

Nav pieļaujama situācija, ka administrators pārskaita parādnieka naudas līdzekļus uz savu privāto norēķinu kontu, izmanto tos savām vajadzībām vai citiem mērķiem. Tajā skaitā šāda rīcība nav pieļaujama arī gadījumos, ja vēlāk administrators tos atgriež, jo paliek nemainīgs fakts, ka Administratore Parādnieka maksātnespējas procesā brīvi un bez jebkāda tiesiskā pamata ir rīkojusies ar Parādnieka naudas līdzekļiem. Turklāt teorētiski arī nav pamata paļauties, ka administratoram būs iespēja gadījumā, ja maksātnespējas process ir ilgstošs, pēc vairākiem gadiem atgriezt naudas summu vairāku tūkstošu apmērā, izmainoties viņa ekonomiskajai situācijai.

No Maksātnespējas likuma 26. panta otrās daļas ietvertā jēdziena ''likumīgs'', papildu iepriekš minētajam, izriet, ka administratoram likumā noteiktie pienākumi jāpilda un savās darbībās viņam piešķirtās tiesības ir jāizmanto labā ticībā saskaņā ar Civillikuma l. pantu.

Administratore bez tiesiska pamata izmantojusi Parādnieka naudas līdzekļus ar maksātnespējas procesiem nesaistītu maksājumu veikšanai un pārskaitījusi Parādnieka naudas līdzekļus uz saviem privātajiem kontiem. Administratores sniegtie Paskaidrojumi neattaisno iepriekš minēto maksājumu veikšanu, līdz ar to ir konstatējama nepamatota Administratores rīcība ar Parādnieka naudas līdzekļiem.

Ņemot vērā minēto, secināms, ka Administratore ir pārkāpusi Maksātnespējas likuma 26. panta otro daļu kopsakarā 95. panta otro un trešo daļu.

[3] Konstatētie apstākļi rada šaubas par Administratores objektivitāti un savu pilnvaru ļaunprātīgu izmantošanu. Tomēr, ievērojot, ka Parādnieka maksātnespējas process ir izbeigts, secināms, ka konkrētajā gadījumā pieņemams lēmums par pārkāpuma atzīšanu.

Ņemot vērā iepriekš minēto un pamatojoties uz norādītajām tiesību normām, kā arī Maksātnespējas likuma 173. panta pirmo daļu un 174.1 panta 1.  punktu, 174.2 panta pirmās daļas 7. punktu, 175. panta pirmās daļas 2. punktu,

**nolēmu:**

**Atzīt**, ka administratore /Administrators/, /amata apliecības numurs/, /pers. A/ maksātnespējas procesā:

1. izmantojot savu personīgo norēķinu kontu maksātnespējas procesa nodrošināšanai, pārkāpusi Maksātnespējas likuma 26. panta otro daļu kopsakarā ar 137. panta 1. punktu;
2. izmantojot saņemtos naudas līdzekļus ar maksātnespējas procesu nesaistītu maksājumu veikšanai un pārskaitot tos uz saviem privātajiem norēķinu kontiem, ir pārkāpusi Maksātnespējas likuma 26. panta otro daļu kopsakarā ar 95. panta otro un trešo daļu.

Lēmumu var pārsūdzēt /tiesas nosaukums/ mēneša laikā no lēmuma saņemšanas dienas. Sūdzības iesniegšana tiesā neaptur šā lēmuma darbību.

Direktore I. Šteina

DOKUMENTS IR PARAKSTĪTS AR DROŠU ELEKTRONISKO PARAKSTU

1. Maksātnespējas kontroles dienesta lietvedībā reģistrēti 2024. gada 27. augustā ar /numurs/. [↑](#footnote-ref-1)